**Information til eleverne om særlige prøvevilkår til eksamen**

For at du kan få bevilget forlænget tid og/eller særlige hjælpemidler til eksamen, skal skolen have dokumentation på din diagnose/funktionsnedsættelse. Særlige prøvevilkår bevilges ud fra en vurdering af dit behov i forhold til den specifikke eksamen.  
For at søge skal du udfylde et ansøgningsskema. Der er link til det skema, du skal bruge på skolens hjemmeside under ”Om os” 🡺 ”Eksamen” 🡺 Særlige prøvevilkår. Det udfyldte skema sendes på mail til <kontoret@aarhusakademi.dk>. ***Ansøgningsskemaet skal udfyldes på computeren*** ***og sendes i Word-format***.

***Gå til din studie- eller læsevejleder, hvis du er i tvivl om noget i forhold til ansøgningen***

Der skal vedlægges dokumentation for din funktionsnedsættelse, medmindre skolen allerede har den. Er du eksempelvis blevet screenet for ordblindhed her, har vi allerede dokumentationen.

Du skal søge en gang pr. skoleår. Fristen er **den 20. oktober**, og din ansøgning gælder for alle eksamener i løbet af skoleåret inkl. sygeeksamen. Du får besked i god tid inden eksamen.

Der er mulighed for at klage over afgørelsen om tilbud af særlige prøvevilkår. Spørg din studievejleder.

***Hvad kan man få forlænget tid og særlige hjælpemidler til?***

|  |  |
| --- | --- |
| **Forlænget tid til skriftlig eksamen** | Hvis du er ordblind eller har andre funktionsnedsættelser, kan du få længere tid til skriftlig eksamen, typisk 1 time ekstra |
| **Forlænget forberedelsestid til mundtlig eksamen** | Der er mulighed for at få forlænget forberedelsestid til mundtlig eksamen ved forskellige funktionsnedsættelser og diagnoser. Hvis du har diagnosen ordblind, kan du dog kun få forlænget forberedelsestid til eksamener, hvor du får udleveret længere, ukendte tekstbilag. |
| **Forlænget eksaminationstid til mundtlig eksamen** | Bliver typisk bevilget til elever, der stammer |
| **Enelokale til skriftlig eksamen** | Hvis du bruger hjælpemidler, hvor du har brug for at tale, får du enelokale til skriftlig eksamen. I andre tilfælde kan det bevilges, hvis der er lokaler til rådighed. Skriv din begrundelse for ansøgning om enelokale i feltet ”andet” i ansøgningsskemaet |
| **Anvendelse af hjælpemidler** | Vil typisk være aftalt med en læsevejleder. Brug til eksamen kræver, at hjælpemidlerne har været nødvendige i den daglige undervisning. Her tænkes på AppWriter eller lignende |
| **It-bilag til mundtlig eksamen** | Hvis du er ordblind og bruger digitale højtlæsningsprogrammer, kan du få udleveret eksamenstekster digitalt (til oplæsning på computeren). |